CELEX: 32022D0983
Language: hu
Date: 2022-06-17 00:00:00
Title: A Tanács (EU) 2022/983 határozata (2022. június 17.) a Vámigazgatások Világszervezetének Tanácsában a Harmonizált Rendszer Bizottság eljárási szabályzatának módosítására irányuló tervezetek jóváhagyásával kapcsolatban az Európai Unió által képviselendő álláspontról

2022.6.24.   
               
               
                  HU
               
               
                  Az Európai Unió Hivatalos Lapja
               
               
                  L 167/100
               
            
         A TANÁCS (EU) 2022/983 HATÁROZATA
         (2022. június 17.)
         a Vámigazgatások Világszervezetének Tanácsában a Harmonizált Rendszer Bizottság eljárási szabályzatának módosítására irányuló tervezetek jóváhagyásával kapcsolatban az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 31. cikkére, 43. cikke (2) bekezdésére és 207. cikke (4) bekezdésének első albekezdésére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A Harmonizált Áruleíró és Kódrendszerről szóló nemzetközi egyezményt (a továbbiakban: az egyezmény) az Unió a 87/369/EGK tanácsi határozat (1) révén megkötötte, és az egyezmény 1988. január 1-jén hatályba lépett.
                  
               
                     (2)
                  
                  
                     Az egyezmény 6. cikkének (6) bekezdése értelmében a Harmonizált Rendszer Bizottság (a továbbiakban: a HR Bizottság) tagjainak legalább kétharmados többségével hozott határozatával megállapítja eljárási szabályzatát. Az így megállapított eljárási szabályzatot jóváhagyás végett a Vámigazgatások Világszervezetének (WCO) Tanácsa elé kell terjeszteni.
                  
               
                     (3)
                  
                  
                     Júniusi ülésén (139. és 140. ülés, 2022. június 23–25.) a WCO Tanácsa várhatóan jóváhagyja a HR Bizottság eljárási szabályzatának módosítására irányuló tervezeteket. Az ilyen módosítástervezeteket a tervek szerint a HR Bizottság által kidolgozott és annak 64. ülésén (2019. szeptember 18–27.) és 68. ülésén (2021. szeptember 6–28.) véglegesített javaslat alapján fogják jóváhagyni. A módosítások a tervek szerint elfogadásukkor lépnek hatályba.
                  
               
                     (4)
                  
                  
                     Rendkívül fontos, hogy a HR Bizottság átlátható és hatékony módon hozza meg határozatait, és hogy az ilyen határozatok a HR Bizottság tagjainak maximális támogatását élvezzék.
                  
               
                     (5)
                  
                  
                     Tekintettel arra, hogy a HR Bizottság eljárási szabályzatának módosítására irányuló tervezeteket a WCO Tanácsának keretében kell jóváhagyni, helyénvaló meghatározni a WCO Tanácsának keretében az Unió által képviselendő álláspontot, mivel jóváhagyását követően a módosított eljárási szabályzatnak joghatásai lesznek az Unióban, és az befolyásolhatja majd az uniós jog – különösen a 2658/87/EGK tanácsi rendelet (2) I. mellékletének – tartalmát.
                  
               
                     (6)
                  
                  
                     Helyénvaló, hogy az Unió által képviselendő álláspont az legyen, hogy az Unió támogatja a HR Bizottság eljárási szabályzatának módosítására irányuló tervezeteket, valamint a szükségesnek ítélt kisebb szerkesztési vagy nyelvi kiigazításokat,
                  
               ELFOGADTA EZT A HATÁROZATOT:
         
            1. cikk
            
               (1)   A Vámigazgatások Világszervezetének (WCO) Tanácsában a 2022. júniusi ülésén az Unió által képviselendő álláspont az, hogy támogatni kell a Harmonizált Rendszer Bizottság eljárási szabályzatának módosítására irányuló, az e határozat mellékletében foglaltak szerinti tervezeteket.
            
            
               (2)   Az Uniót a WCO Tanácsában képviselő személyek – a WCO Tanácsának következő ülésein bekövetkezett fejlemények fényében – a tagállamokkal való konzultáció, illetve a helyszíni koordinációs ülések során, a Tanács újabb határozata nélkül jóváhagyhatnak az (1) bekezdésben említett módosítástervezetekhez kisebb szerkesztési vagy nyelvi kiigazításokat.
            
         
         
            2. cikk
            Ez a határozat az elfogadásának napján lép hatályba.
         
         
            Kelt Luxembourgban, 2022. június 17-én.
            
               
                  a Tanács részéről
               
               
                  az elnök
               
               B. LE MAIRE
            
         
         
            (1)  A Tanács 87/369/EGK határozata (1987. április 7.) az összehangolt áruleíró és kódrendszerről szóló nemzetközi egyezmény és az azt módosító jegyzőkönyv megkötéséről (HL L 198., 1987.7.20., 1. o.).
         
            (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).
      
      
         
            MELLÉKLET
            A HARMONIZÁLT RENDSZER BIZOTTSÁG ELJÁRÁSI SZABÁLYZATÁNAK MÓDOSÍTÁSÁRA IRÁNYULÓ TERVEZETEK
            1.   Az eljárási szabályzat 19. cikkének módosítására irányuló tervezetek:
            
                        Harmadik bekezdés
                     
                     
                        Az egyezményt módosító határozatokat a Bizottság tagjai által leadott szavazatok legalább kétharmados többségével kell meghozni. Ha azonban a módosítás tekintetében két vagy több választási lehetőség is van, a Bizottság először az egyszerű többségi szavazási eljárás keretében egy, az alábbiakban vázolt többlépcsős szavazási eljárást indít, hogy a választási lehetőségek számát egyre szűkítse le. Ha a módosítás tekintetében csupán egyetlen választási lehetőség van, akkor a kétharmados többségi szabály szerint zárószavazásra kerül sor a módosító indítvány elfogadásáról vagy elutasításáról.
                     
                  
                        Negyedik bekezdés
                     
                     
                        Az egyéb határozatokat a Bizottság tagjai által leadott szavazatok egyszerű többségével (több mint 50 %-kal) kell meghozni. Ha kettőnél több választási lehetőség van, és egyikük sem érte el a Bizottság tagjai által leadott szavazatok több mint 50 %-át, az egyszerű többségi szavazásnak olyan többlépcsős szavazási gyakorlatot kell követnie, amely csökkenti a választási lehetőségek számát azáltal, hogy a legkevesebb szavazatot kapó lehetőséget kizárja, amíg a legtöbb szavazatot kapó lehetőség el nem éri a bizottsági tagok által leadott szavazatok több mint 50 %-át.
                     
                  2.   Az eljárási szabályzat 20. cikkének módosítására irányuló tervezetek:
            
                        Azokat a főtitkárnak küldött értesítéseket, amelyek szerint az Egyezmény 8. cikkének (2) bekezdése és a 298. sz. tanácsi határozat értelmében valamely ügyet újbóli vizsgálat céljából a Tanács vagy a Bizottság elé terjesztenek, leghamarabb a bizottsági ülés berekesztése utáni napon, de legkésőbb az említett ülés berekesztésének hónapját követő második hónap végéig lehet elküldeni. Az értesítés akkor tekintendő határidőn belül elküldöttnek, ha azt a főtitkár a határidő utolsó napján (brüsszeli idő szerint) 24 óráig kézhez vette.
                        A 298. sz. tanácsi határozat értelmében a főtitkár az egyezmény 8. cikkének (2) bekezdése alapján felmerülő ügyeket valamely Szerződő Fél kérésére közvetlenül a Bizottság elé utalhatja, feltéve, hogy a kérelmet az előző bekezdésben meghatározott határidőn belül nyújtják be. A főtitkár ezután újbóli vizsgálat céljából a Bizottság következő ülésének napirendjére tűzi az ügyet.
                        Ha ugyanazon ügy tekintetében különböző Szerződő Felek kérik, hogy azt terjesszék mind a Tanács, mind a Bizottság elé, vagy amennyiben valamelyik Szerződő Fél nem határozza meg, hogy az adott ügyet a Tanács vagy közvetlenül a Bizottság elé kell-e terjeszteni, az ügyet a Tanács elé kell utalni. A főtitkár valamennyi Szerződő Felet tájékoztatja egy adott ügynek a Tanács, illetve a Bizottság elé utalására irányuló kérelem kézhezvételéről.
                        Az a Szerződő Fél, amely kéri egy ügynek a Tanács vagy a Bizottság elé utalását, bármikor visszavonhatja kérelmét, mielőtt az ügyet a Tanács megvizsgálná vagy a Bizottság újból megvizsgálná. A Bizottság azonban meg fogja vizsgálni az ügyet, amennyiben azt a Tanács terjesztette elő. Abban az esetben, ha valamelyik Szerződő Fél visszavon egy kérelmet, a Bizottság eredeti határozatát jóváhagyottnak kell tekinteni, kivéve, ha egy másik Szerződő Fél ugyanazon ügyet érintő kérelme még függőben van. A főtitkár minden visszavonásról értesíti a Szerződő Feleket.
                        Amennyiben az Egyezmény 8. cikke (3) bekezdésének és a 298. sz. tanácsi határozatnak megfelelően valamely ügyet újbóli vizsgálat céljából részben vagy egészben a Bizottság elé terjesztenek, az ügy újbóli vizsgálatát kérő Szerződő Fél legalább 60 nappal a Bizottság következő ülésének megnyitása előtt feljegyzést nyújt be a főtitkárnak, amelyben az ügy megoldására irányuló javaslataival együtt ismerteti az ismételt vizsgálat kérésének indokait. A főtitkár e feljegyzést továbbítja a többi Szerződő Félnek.